CELEX: 32005D0403
Language: et
Date: 2005-05-25 00:00:00
Title: 2005/403/EÜ: Komisjoni otsus, 25. mai 2005, millega kehtestatakse katuste ja katusekatete välise tuletundlikkuse klassid teatavate ehitustoodete puhul, mis on ettenähtud nõukogu direktiiviga 89/106/EMÜ (teatavaks tehtud numbri K(2005) 1501 all)  (EMPs kohaldatav tekst)

28.5.2005   
            
            
               ET
            
            
               Euroopa Liidu Teataja
            
            
               L 135/37
            
         KOMISJONI OTSUS,
   25. mai 2005,
   millega kehtestatakse katuste ja katusekatete välise tuletundlikkuse klassid teatavate ehitustoodete puhul, mis on ettenähtud nõukogu direktiiviga 89/106/EMÜ
   (teatavaks tehtud numbri K(2005) 1501 all)
   (EMPs kohaldatav tekst)
   (2005/403/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 21. detsembri 1988. aasta direktiivi 89/106/EMÜ ehitustooteid puudutavate liikmesriikide õigus-ja haldusnormide ühtlustamise kohta, (1) eriti selle artikli 20 lõiget 2,
   ning arvestades järgmist:
   
               (1)
            
            
               Direktiivis 89/106/EMÜ on ette nähtud, et ehitiste kaitse erinevate tasemete arvestamiseks riigi, regiooni või kohalikul tasandil võib tõlgendusdokumentides iga olulise nõude puhul olla vajalik kehtestada toodete toimivusklassid. Need dokumendid on avaldatud kui “komisjoni teatised nõukogu direktiivi 89/106/EMÜ tõlgendusdokumentide kohta”. (2)
               
            
         
               (2)
            
            
               Tuleohutuse olulise nõude puhul loetleb tõlgendusdokument nr 2 mitmeid omavahel seotud meetmeid, mis koostoimes määravad kindlaks liikmesriikides erinevalt väljatöötatavad tuleohutusstrateegiad.
            
         
               (3)
            
            
               Tõlgendusdokument nr 2 määrab kindlaks ehitustoodete nõuded välise tulega kokkupuutuvate katuste puhul.
            
         
               (4)
            
            
               Ühtlustatud lahendusena võeti vastu klasside süsteem komisjoni 21. augusti 2001. aasta otsusega 2001/671/EÜ, millega rakendatakse nõukogu direktiivi 89/106/EMÜ katuste ja katusekatete liigitamise suhtes välisele tulele vastupidavuse järgi. (3)
               
            
         
               (5)
            
            
               Teatavate plastisooliga kaetud teraskatuseplekkide puhul tuleb kasutada otsusega 2001/671/EÜ kehtestatud klassifikatsiooni.
            
         
               (6)
            
            
               Otsuses 2001/671/EÜ sätestatud klassifikatsiooniga on paljude ehitustoodete ja/või materjalide väline tuletundlikkus hästi määratletud ja see on liikmesriikide tuleohutusseadusandjatele selleks küllalt hästi tuntud, et mitte nõuda katsetamist selle konkreetse toimivusnäitaja osas.
            
         
               (7)
            
            
               Käesolevas otsuses ettenähtud meetmed on kooskõlas alalise ehituskomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Lisas sätestatakse ehitustooted ja/või -materjalid, mis vastavad välise tuletundlikkuse toimivusnäitaja osas kõigile nõuetele, ilma et neid oleks vaja täiendavalt katsetada.
   Artikkel 2
   Mitmesuguste ehitustoodete ja/või -materjalide suhtes kohaldatavad konkreetsed klassid otsusega 2001/671/EÜ vastuvõetud välise tuletundlikkuse klassifikatsiooni järgi esitatakse käesoleva otsuse lisas.
   Artikkel 3
   Käesolev otsus on adresseeritud liikmesriikidele.
   
      Brüssel, 25. mai 2005
      
         
            Komisjoni nimel
         
         
            asepresident
         
         Günter VERHEUGEN
      
   
   
      (1)  EÜT L 40, 11.2.1989, lk 12. Direktiivi on viimati muudetud Euroopa Parlamendi ja nõukogu määrusega (EÜ) nr 1882/2003 (ELT L 284, 31.10.2003, lk 1).
   
      (2)  EÜT C 62, 28.2.1994, lk 1.
   
      (3)  EÜT L 235, 4.9.2001, lk 20.
   
      LISA
      Käesoleva lisa tabelites loetletakse ehitustooted ja/või -materjalid, mis vastavad välise tuletundlikkuse toimivusnäitaja osas kõigile nõuetele ja mida pole vaja katsetada.
      Tabel
      Plastisooliga kaetud teraskatusepleki välise tuletundlikkuse klassid
      
                  Toode
               
               
                  Klass (1)
                  
               
            
                  
                     Plastisooliga kaetud teraskatuseplekk vastavalt allpool määratletule, ühe- või mitmekihilise katusesüsteemi osana vastavalt allpool kirjeldatule
               
               
                  BROOF (t1)
                  BROOF (t2)
                  BROOF (t3)
               
            
                  
                     Katuseplekk vastavalt standarditele EN 14782 ja EN 14783, mis koosneb profiilterasplekist, siledast terasplekist või pinnakattega galvaanitud või tsingi-alumiiniumi sulamiga kaetud terasest plaatidest, metallipaksusega ≥ 0,40 mm ning orgaanilise välispinnakattega (ilmastikuga kokkupuutuv külg) ning soovi korral ka orgaanilise sisepinnakattega. Välimine pindkate on vedelalt pealekantud plastisoolvärv, mille kuiva kihi maksimaalne nominaalpaksus on 0,200 mm, ülemine kütteväärtus alla 8,0 MJ/m2 ja maksimaalne kuivmass 330 g/m2. Sisemise orgaanilise pinnakatte (selle olemasolul) ülemine kütteväärtus on kuni 4,0 MJ/m2 ja maksimaalne kuivmass 200 g/m2.
                  
                     Ühekihiline katusesüsteem on ühekihiline, soojustamata katusekate kandetarindil (jätkuvatel või üksikutel roovidel), mille tuletundlikkuse klass on vähemalt A2-sl, d0.
                  
                     Mitmekihiline katusesüsteem, mille puhul plastisooliga kaetud teraskatuseplekk moodustab mitmekihilise konstruktsiooni väliskihi, mille kandetarindi tuletundlikkuse klass on vähemalt A2-s1, d0, ning plastisooliga kaetud teraskatusepleki kihi all on vahetult soojustuskiht, mille tuletundlikkuse klass on vähemalt A2-s1, d0. Soojustus on katmata mineraalvill, mis vastab standardile EN 13162 ning mis on klaasvill miinimumtihedusega 10 kg/m3 (maksimaalne nominaalne vaigusisaldus 5 % massist) ning paksusega ≥ 80 mm või kivivill miinimumtihedusega 25 kg/m3 (maksimaalne nominaalne vaigusisaldus 3,5 % massist) ning paksusega ≥ 80 mm.
                  
                     Vuugid: Kui pindmine plekk on vuukidega, on need järgmised.
                  
                              —
                           
                           
                              Trapets-profiilplekk: servade ülekatted peavad olema vähemalt ühe ribi ulatuses ning otste ülekatted peavad olema vähemalt 100 mm.
                           
                        
                              —
                           
                           
                              Sinusoid-laineplekk: servade ülekatted peavad olema vähemalt 1,5 laine ulatuses ning otste ülekatted peavad olema vähemalt 100 mm.
                           
                        
                              —
                           
                           
                              Sileplekk/plaadid: servade ülekatted ja otste ülekatted peavad olema vähemalt 100 mm.
                           
                        
                              —
                           
                           
                              Püstvaltssüsteemid: servavuugid peavad sisaldama vertikaalset valtsitud püstserva või üksteist katvat valtsitud vertikaalset ühendust, mis kindlustab pideva tiheda ühenduse plekkide vahel ja tagab veetiheda vuugi. Otsajätkud peavad olema vähemalt 100 mm ülekattega.
                           
                        
                     Hermeetikud on butüülmastiksist või samalaadsest materjalist nominaaltihedusega 1 500–1 700 kg/m3, mis on paigaldatud pideva joana vuugi üleulatuvas piirkonnas määraga ligikaudu 45 g/m.
                  
                     Kinnitused. Katuseplekid kinnitatakse kandetarindi külge, kasutades metallist mehaanilisi kinnitusi, mis on piisavad katusekonstruktsiooni stabiilsuse tagamiseks, koos täiendavate metallist mehaaniliste kinnitustega, mida kasutatakse plekkide vahel pideva tiheda kontakti ning veekindlate vuukide loomiseks.
               
            
         (1)  Välise tuletundlikkuse klass vastavalt otsuse 2001/671/EÜ lisa tabelis sätestatule.